DA Den Europæiske Unions Tidende CE 88/358

(2004/C 88 E/0364)

SKRIFTLIG FORESPØRGSEL E-1629/03

af Eija-Riitta Korhola (PPE-DE) til Kommissionen

(14. maj 2003)

Om: Fremme af Fair Trade-varer i EU

Den 3. maj starter ugen for Fair Trade-varer, som vil blive markeret af finske aktører fra civilsamfundet ved at gøre opmærksom på Fair Trade-varer og opfordre bl.a. menigheder til i højere grad at gå over til at anvende Fair Trade-kaffe.

I svaret afgivet på Kommissionens vegne af Pascal Lamy på min skriftlige forespørgsel P-3856/02 af 24. januar 2003 (1) konstateres det, at det på langt sigt kun er de europæiske forbrugeres kontinuerligt stigende efterspørgsel efter Fair Trade-varer, som kan sænke priserne på [Fair Trade-varer] mærkbart.

Har EU mulighed for at fremme efterspørgslen efter Fair Trade-varer ved at gøre den europæiske uge for Fair Trade-varer (3.-9. maj) synlig og integrere den i de ideer, som allerede blev fremsat ved oprettelsen af Det Europæiske Fællesskab, om at det grænseoverskridende økonomiske samarbejde bidrager positivt til stabiliteten (Schuman-dagen er jo også i denne uge)?

Agter Kommissionen selv at fremme efterspørgslen efter Fair Trade-varer i forbindelse med offentlige indkøb i Fællesskabets institutioner og medlemsstaterne?

Svar afgivet på Kommissionens vegne af Pascal Lamy

(30. juni 2003)

Idéen om en europæisk Fair Trade-uge, hvor en bredere offentlighed kunne blive gjort opmærksom på Fair Trade-varer, er bestemt værd at undersøge. Et sådant tiltag ville umiddelbart se ud til at være i samklang med Kommissionens generelle politik for bevidstgørelse om Fair Trade-varer ved finansiering af aktiviteter iværksat på privat initiativ.

EU kan ikke så godt ved dette svar forpligte sig til at gå ind i gennemførelsen af et sådant initiativ, da det må undersøges nærmere, hvilken form støtten rent faktisk kan antage. Det ville derfor være hensigtsmæssigt, hvis initiativtagerne til Fair Trade-ugen henvendte sig til de relevante tjenestegrene (Generaldirektoratet (GD) for Handel) i Kommissionen for at få undersøgt, hvordan Kommissionen eventuelt kan yde støtte.

Det skal i den sammenhæng bemærkes, at der vil blive gennemført specifikke støtteaktioner under Fair Trade-ugen i Belgien (6.-9. oktober 2003) sammen med en reklamekampagne. Virksomhederne vil blive tilskyndet til så vidt muligt at tilbyde Fair Trade-varer og at fortsætte hermed, så længe der er efterspørgsel efter dem.

Kommissionen hjælper en række udviklingslande med at fremme deres handel som et middel til økonomisk vækst og formindskelse af fattigdommen: i den forbindelse tages der behørigt hensyn til principperne bag Fair Trade-konceptet. Som nævnt i meddelelsen om Fair Trade (2) giver Fair Trade producenterne i udviklingslandene højere indtægter for deres varer og øgede muligheder for at finde nye markeder. Fair Trade er særlig nyttig for mindre producenter, specielt inden for landbrug og håndværk, da de mindre producenter i udviklingslandene ofte bor i isolerede landdistrikter og ikke producerer en tilstrækkelig mængde til at kunne eksportere direkte. I et kommende arbejdsdokument om »handel med landbrugsvarer, afhængighed og fattigdom«, som undersøger strategielementer, der kan være til støtte for vareproducerende landbrugere i udviklingslandene, bringes Fair Trade på bane som en af mulighederne i den vigtige opgave med at hjælpe producenterne til at få nye markedssegmenter i tale.

Fremme af anvendelsen af Fair Trade-varer er et specielt vigtigt spørgsmål for Kommissionen, og den kaffe, der serveres ved møderne i Kommissionens bygninger, er Fair Trade-kaffe. I forbindelse med fremme af virksomhedernes sociale ansvar er Kommissionen desuden i gang med at forhandle om anvendelse og fremme af Fair Trade-varer i Euro-City-supermarkedet i Bruxelles og på alle salgssteder i Kommissionens bygninger.

(1) EFT C 70 E af 20.3.2004, s. 26.

(2) KOM(1999) 619 endelig udg.